**Επιστημονικό Συνέδριο**

**Εκατό χρόνια από τη γλωσσοεκπαιδευτική μεταρρύθμιση του 1917**

**1η πρόσκληση εκδήλωσης ενδιαφέροντος**

Η Φιλοσοφική Σχολή του ΑΠΘ, η Παιδαγωγική Σχολή του Πανεπιστημίου Δυτικής Μακεδονίας και το Παιδαγωγικό Τμήμα Δημοτικής Εκπαίδευσης του Α.Π.Θ.,

σε συνεργασία με την Ελληνική Εταιρεία Ιστορικών της Εκπαίδευσης (ΕΛ.Ε.Ι.Ε.), το Εθνικό Ίδρυμα Ερευνών και Μελετών «Ελευθέριος Βενιζέλος», το Ινστιτούτο Νεοελληνικών Σπουδών (Ίδρυμα Μανόλη Τριανταφυλλίδη) και το Ίδρυμα Γληνού

και με την υποστήριξη του Μεταπτυχιακού Προγράμματος Σπουδών του Πανεπιστημίου Δυτικής Μακεδονίας «Επιστήμες της Αγωγής: Θεωρητικές, Ερευνητικές και Διδακτικές Προσεγγίσεις στην Ιστορία και στην Τοπική Ιστορία»,

ανακοινώνουν τη διοργάνωση επιστημονικού συνεδρίου στο πεδίο της Ιστορίας της Εκπαίδευσης με τίτλο

**«Εκατό χρόνια από τη γλωσσοεκπαιδευτική μεταρρύθμιση του 1917»**

**Σκοπός**

Από πολλές απόψεις, η γλωσσοεκπαιδευτική μεταρρύθμιση, που ξεκίνησε να σχεδιάζεται και να εφαρμόζεται στη Θεσσαλονίκη το 1917, μπορεί να θεωρηθεί ως μια σημαντική τομή στην Ιστορία της Νεοελληνικής Εκπαίδευσης. Αφενός, εστίασε για πρώτη φορά στο βαθύτερο πυρήνα της εκπαιδευτικής πραγματικότητας, την εσωτερική μεταρρύθμιση, αποσκοπώντας παράλληλα να συμβάλει στη σταδιακή διευθέτηση του γλωσσικού ζητήματος. Αφετέρου, επιχείρησε να συνδέσει την επιβολή των εκπαιδευτικών αλλαγών με τη «σχεδιασμένη κοινωνική μεταβολή», η οποία, με τη σειρά της, θα διευκόλυνε τον αστικό εκσυγχρονισμό της ελληνικής κοινωνίας. Βέβαια, οι ίδιοι οι πρωτεργάτες της μεταρρύθμισης, ήδη από το 1920, με αυτοκριτική διάθεση εντοπίζουν στη μεταρρύθμιση μια παιδαγωγική πρόταση προσανατολισμένη κυρίαρχα στην πολιτική πράξη και, ως εκ τούτου, την υπαγωγή του εκπαιδευτικού ζητήματος στις σκοπιμότητες των πολιτικών αντιπαραθέσεων.

Με βάση τις παραπάνω σκέψεις και με αφορμή τη συμπλήρωση των εκατόχρονων από την έναρξη της μεταρρυθμιστικής προσπάθειας της περιόδου 1917-1920, σκοπός του συνεδρίου είναι να διαμορφώσει ένα πλαίσιο επιστημονικού διαλόγου που θα συζητήσει τα επιτεύγματα και τις αστοχίες της συγκεκριμένης γλωσσοεκπαιδευτικής μεταρρύθμισης αλλά και τις συνέχειες και ασυνέχειες του μεταρρυθμιστικού φαινομένου στην ελληνική εκπαίδευση στο μακρό ιστορικό χρόνο της εκατονταετίας.

**Ενδεικτικές Θεματικές**

ΙΔΕΟΛΟΓΙΑ, ΕΚΠΑΙΔΕΥΤΙΚΗ ΜΕΤΑΡΡΥΘΜΙΣΗ ΚΑΙ ΚΟΙΝΩΝΙΚΗ ΑΛΛΑΓΗ ΣΤΗΝ ΕΛΛΑΔΑ

ΣΧΕΔΙΑΣΜΟΣ, ΣΤΡΑΤΗΓΙΚΕΣ ΚΑΙ ΠΡΑΚΤΙΚΕΣ ΕΦΑΡΜΟΓΗΣ ΤΩΝ ΕΚΠΑΙΔΕΥΤΙΚΩΝ ΜΕΤΑΡΡΥΘΜΙΣΕΩΝ ΜΕΤΑ ΤΟ 1917

ΔΗΜΟΤΙΚΙΣΜΟΣ ΚΑΙ ΕΚΠΑΙΔΕΥΣΗ

Η ΓΛΩΣΣΟΕΚΠΑΙΔΕΥΤΙΚΗ ΜΕΤΑΡΡΥΘΜΙΣΗ ΤΟΥ 1917

Άξονες και διεργασίες της μεταρρύθμισης

Οι πρωτεργάτες της μεταρρύθμισης

Οι προσπάθειες και ο λόγος της αντιμεταρρύθμισης

Αποτίμηση και κριτικές τοποθετήσεις

ΕΠΙΔΡΑΣΕΙΣ ΤΗΣ ΓΛΩΣΣΟΕΚΠΑΙΔΕΥΤΙΚΗΣ ΜΕΤΑΡΡΥΘΜΙΣΗΣ ΤΟΥ 1917 ΣΤΗΝ ΚΟΙΝΩΝΙΑ ΚΑΙ ΤΗΝ ΕΚΠΑΙΔΕΥΣΗ

Σχολικά εγχειρίδια και Αναλυτικά Προγράμματα του Δημοτικού Σχολείου πριν και μετά τη μεταρρύθμιση του 1917

Σχέσεις εκπαίδευσης και πολιτικής, εκπαιδευτικής διαδικασίας και κρατικών πολιτικών

Εκπαιδευτική πολιτική και γλωσσικό ζήτημα

Εκπαιδευτικός δημοτικισμός και μειονότητες

**Πληροφορίες για την αποστολή προτάσεων**

Η πρόσκληση απευθύνεται προσωπικά σε συναδέλφους πανεπιστημιακούς και ερευνητές που ασχολούνται με την Ιστορία της Εκπαίδευσης όπως, κατόπιν υπόδειξης των συναδέλφων, και σε περιορισμένο αριθμό διδακτόρων και υποψήφιων διδακτόρων που έχουν εστιάσει ερευνητικά στη συγκεκριμένη περίοδο.

Το συνέδριο θα διεξαχθεί στη Φιλοσοφική Σχολή του Αριστοτελείου Πανεπιστημίου Θεσσαλονίκης στις 12 και 13 Μαΐου 2017. Καταληκτική ημερομηνία για την υποβολή των προτάσεων είναι η 15η Ιανουαρίου 2016. Οι προτάσεις θα πρέπει να περιλαμβάνουν τον τίτλο της εισήγησης, το θεματικό άξονα στον οποίο εντάσσεται η εισήγηση, περίληψη έκτασης έως 200 λέξεις καθώς και ένα σύντομο βιογραφικό σημείωμα (μιας παραγράφου). Η διάρκεια της εισήγησης/παρουσίασης θα είναι 20΄. Επίσημη γλώσσα διεξαγωγής του συνεδρίου θα είναι τα ελληνικά. Η ηλεκτρονική διεύθυνση για την αποστολή των προτάσεων είναι [ekpmet1917@yahoo.gr](mailto:ekpmet1917@yahoo.gr) .

Οι προτάσεις, εφόσον ανταποκρίνονται στις θεματικές του συνεδρίου, θα ενταχθούν στο πρόγραμμα, για το οποίο θα υπάρξει σχετική ενημέρωση έως τις 28 Φεβρουαρίου 2017.

Γίνονται προσπάθειες να διασφαλιστεί η έκδοση των Πρακτικών του Συνεδρίου.

Σε αυτή τη δυσχερή οικονομική συγκυρία, η οργανωτική επιτροπή του συνεδρίου καταβάλλει κάθε δυνατή προσπάθεια να καλύψει το μεγαλύτερο τουλάχιστον μέρος της δαπάνης για τη μετακίνηση και τη διαμονή των συνέδρων στην πόλη της Θεσσαλονίκης. Περισσότερες πληροφορίες μπορείτε να αναζητήσετε στο διαδικτυακό τόπο του συνεδρίου <http://100xroniameta.wixsite.com/100xroniameta/anakoinwseis>

|  |  |
| --- | --- |
|  | Η Οργανωτική Επιτροπή του Συνεδρίου |
|  | Σοφία Ηλιάδου, Καθηγήτρια |
|  | Δημήτρης Μαυροσκούφης, Καθηγητής |
|  | Δημήτρης Χαραλάμπους, Καθηγητής |
|  | Γιάννης Μπέτσας, Επίκουρος Καθηγητής |
|  | Βασίλης Φούκας, Επίκουρος Καθηγητής |